**Tehniline kirjeldus**

Sotsiaalkindlustusamet (SKA) soovib leida partnerit psühholoogilise esmaabi teemaliste sotsiaalmeedia-, reklaam- ning õppevideo(te) ja videoklippide tootmiseks, nende kontseptsiooni ja jaotusplaani välja mõtlemiseks.

Palume Teil esitada teenuse kirjeldus ja hinnapakkumus.

1. **Taustainfo ja psühholoogilise esmaabi eesmärk**

Psühholoogiline esmaabi on mõeldud inimese toetamiseks ootamatutes kriisiolukordades nagu lähedase kaotus, erinevad õnnetus- ja katastroofijuhtumid ning ka sõjaline konflikt. Kuigi kriisid ja inimeste reaktsioonid neis olukordades erinevad, on vajadused sarnased: turvatunne, põhivajaduste täitmine, kontakt lähedase või teise inimesega, ligipääs infole ja vajalikule toele ning võime iseennast aidata. Psühholoogilist esmaabi osutades aitame neid vajadusi täita ja toetame seeläbi olukorraga hakkama saamist. See on oluline, kuna õigel ajal saamata jäänud esmane toetus võib raskendada kriisisündmusest taastumist.

Psühholoogilist esmaabi võime osutada nii täiskasvanutele kui lastele ning seda tuleks anda esimesel võimalusel kas juba kriisiolukorras või vahetult peale seda. Mitte kõik kriisisituatsiooni sattunud inimesed ei vaja ega soovi psühholoogilist esmaabi, kuna nende olukorraga toimetulekuvõime on piisav, kuid oluline on märgata ja olla olemas nende jaoks, kes võivad tuge vajada – näiteks hukkunuga liiklusõnnetuses ellujääjad, jt.

Psühholoogilist esmaabi saab anda igaüks, kellel on empaatiavõime ja võime järgida psühholoogilise esmaabi tegevussamme: JÄLGI – KUULA – AITA.

|  |  |
| --- | --- |
| **JÄLGI** | * Hinda, kas oled suuteline abistama. * Veendu enne abistama minemist enda ohutuses. * Tee esmalt kindlaks inimesed, kes vajavad meditsiinilist abi. * Seejärel märka inimesi, kelle põhivajadused on täitmata ja kellel avalduvad šokireaktsioonid. Põhivajaduste hulka kuuluvad söök, jook, peavari, riided ja hügieen. Šokireaktsioone on väga erinevaid ja need võivad avalduda nii kehaliselt kui emotsionaalselt. * Pööra tähelepanu inimestele, kes oma ea või seisundi tõttu võivad vajada abi: lapsed ja noored, eakad, erivajaduste ja tervismuredega inimesed jt. |
| **KUULA** | * Loo võimaliku abivajajaga kontakt: tutvusta ennast ja selgita, miks sa siin oled ning küsi kannatanu nime. * Püüa ise jääda rahulikuks ja siiraks. * Kuula inimest empaatiliselt juhul, kui ta soovib rääkida. Vahel piisab üksnes toetavast kohalolust. Puuduta inimest üksnes siis, kui oled veendunud selle sobivuses teile mõlemale. * Küsi inimeste koheste vajaduste ja murede kohta. |
| **AITA** | * Aita täita põhivajadused. * Anna vajalikku ja tõele vastavat infot ja võimalusel kontaktid edasise abi saamise võimaluste kohta. * Toeta esmaste probleemidega hakkama saamisel. * Vii inimesed kokku oma lähedaste ja vajadusel teiste abistajatega. * Jäta heasoovlikult hüvasti. |

Psühholoogilise esmaabi lahutamatu osa on enesehoid. Kokkupuude kriisisündmuse ja sellest puudutatud inimestega võib mõjutada meie enda turvatunnet. Samuti võib olla raske taluda teiste valu ja kannatusi. Seetõttu on vajalik hoolitseda iseenda heaolu eest nii igapäevaselt, abistamise ajal kui selle järgselt. Seda mitte tehes on raske pakkuda abivajajale täit tuge .

**Teadmised**

**Teab:**

* psühholoogilise esmaabi tegevussamme;
* mis on põhivajadused;
* kuidas inimesed kriisiolukorrale reageerida võivad;
* mis on konfidentsiaalsus, miks see on oluline ning millistel juhtudel (elu ja tervise kaitseks) ei saa talle usaldatud infot ainult enda teada jätta;
* oma kogukonnas ja riiklikult abi ning toe saamise võimalusi;
* kust saada kriisiolukorras vajalikku ja tõele vastavat infot;
* mis on enesehoid ja miks see on oluline;

Et eelnimetatud teadmisi saada, korraldab SKA koolitusi ja ühe sellise koolituse kohta video tegemine on muuhulgas käesoleva hanke osa.

**Hoiakud ja väärtused**

* On valmis võimaluste piires abivajajat aitama.
* Märkab abivajajat ja on nende suhtes empaatiline.
* Paneb abistama minnes esikohale enda ja abivajaja turvalisuse;
* Aktsepteerib ja austab inimeste kultuurilisi, etnilisi, religioosseid, rassilisi ja keelelisi erinevusi ja vääriku

**Oskused ja tegutsemine**

Oskab käituda vastavalt psühholoogilise esmaabi tegevussammudele ehk oskab:

* hinnata oma suutlikkust abivajajale appi minna;
* veenduda ümbruse ohutuses;
* kindlaks teha inimesed, kes vajavad meditsiinilist abi;
* märgata inimesi, kelle põhivajadused võivad olla rahuldamata;
* abivajajaga kontakti luua;
* toetavalt kuulata ja küsida inimeste vajaduste ning murede kohta;
* kaasa aidata sellele, et abivajaja põhivajadused saaks täidetud ning et ta saaks kontakti oma lähedaste või teiste abistajatega;
* igapäevaselt kasutada enesehoiu võtteid ja harjumusi.

Et inimeste hoiakuid mõjutada ning et osataks märgata abivajajat ja abistada, soovime videotega sotsiaalmeedias ja reklaamvideoga kasvatada inimeste teadlikkust psühholoogilisest esmaabist.

Edasi uurimiseks võite leida infot järgnevatelt lehekülgedelt:

* Psühholoogiline esmaabi: juhend otsesele abistajale

<https://sotsiaalkindlustusamet.ee/sites/default/files/documents/2024-02/psuhholoogiline_esmaabi_abistajatele_veebi.pdf>

* E-kursus "Psühholoogiline esmaabi kriisi sattunud inimese toetamisel"

<https://www.palunabi.ee/et/e-kursus-psuhholoogiline-esmaabi-kriisi-sattunud-inimese-toetamisel>

1. **Hanke eseme kirjeldus ja maht**

Hanke peamine ese on psühholoogilise esmaabi teenuse videomaterjali loovlahendus ja videomaterjali tootmine, kuid pakkujalt ootame terviklikku teenust, mis hõlmab kõike alates ideeloomest, stsenaariumitest kuni kasutusvalmis videote tootmise ja levitamiseni.

See tähendab, et videomaterjali loomise eelduseks ja hankega hangitavaks teenuseks on ka koostöös hankijaga sõnumite sõnastamine, sihtrühmade määratlemine ning ka optimaalseima videote arvu ja mahu määratlemine, videote kontseptsiooni loomine ning videomaterjali jagamise plaani koostamine. Tähtis on pidada silmas majanduslikku efektiivsust ja raha kasutamise otstarbekust.

Lahendus peab läbi videote tutvustama psühholoogilise esmaabi vajalikkust, põhimõtteid ja tõsiasja, et kõik inimesed satuvad elus kriisisündmustesse ning kriisisündmustes toimetulekut toetab psühholoogiline esmaabi.

Loodav materjal peab olema kasutatav nii sotsiaalmeedias (Facebook, Instagram, sh story’d ja reels’id), SKA kodulehel ning YouTubes ning vähemalt üks video peab olema kasutatav ka reklaamina televisioonis.

Peamised fookused, millele soovime kampaanias keskenduda:

**Värskendada sõnumeid ja luua toimiv visuaalne lahendus**. Eesmärgiks on luua praktiline ja meeldejääv kontseptsioon, mis tõmbab tähelepanu ja kutsub inimesi kaasa mõtlema. Sõnumi ja visuaali tonaalsus peab olema positiivne, inspireeriv ja motiveeriv, tekitades huvi, mitte hirmu.

Läbivalt tuleb rõhutada praktilisi samme, mida kõik inimesed saavad ise astuda, et viia ennast kurssi psühholoogilise esmaabi baasoskustega. Tulemusena võiks valitud sihtgrupi inimesed mõista, kuidas märgata ning toetada oma lähedasi tänu psühholoogilise esmaabi oskuste.

Kokkuvõttes peaks uus kontseptsioon mitte ainult informeerima, vaid ka inspireerima tegevusele ning jätma püsiva mulje, mis kestab ka pärast kampaania lõppu.

Tahame **tõsta ühiskonna teadlikkust** psühholoogilise esmaabi temaatikast, seda normaliseerida ning **äratada sihtrühma huvi** psühholoogilise esmaabi vastu. Soovime tekitada arusaama, mis on psühholoogiline esmaabi, kuidas tulla ise toime ning toetada oma lähedasi.

**Loovlahenduse eesmärk:**

1. **Inimeste käitumise muutmine kriisiolukordades.** Kampaania peaks tõstma inimestes enesekindlust teiste aitamise ees ning maandama hirme, et midagi võib valesti minna, sest psühholoogilise esmaabi pakkumine on jõukohane igale täiskasvanud inimesele. Seetõttu peaks rõhk olema positiivsel sõnumil, et isegi kriisis (suurem ühiskondlik kriis või perekondlik kriis) on lihtsasti omandavatel psühholoogilise esmaabi võtetel suur positiivne mõju.
2. **Loovlahenduse eesmärgiks on luua multifunktsionaalne videomaterjal.** Visuaal võib olla ka animatsioon. Toode peab olema ajatu ja kasutatav ka järgnevatel aastatel. Loovlahendus võib olla pikem video/animatisoon, millest on tehtud lühemad klipid – selle kontseptsiooni osas ettepanekute tegemine on hanke osa.
3. **Sihtrühm**. Sihtrühmade välja selgitamine, sihtrühmapõhiste sõnumite loomine on osa hangitavast loovtööst, st need on eeltöö, baas ja eeldus videote tootmiseks. Loovlahenduse kirjeldusega peaks välja ka tooma, millisele sihtrühmale on antud lahendus suunatud.

**Täiendavad juhised:**

SKA psühholoogiline esmaabi on Peasi.ee pakutava vaimse tervise esmaabiga sarnane. Lahendus (sõnumid) peaks eristuma vaimse tervise esmaabist ning keskenduma just kriisisündmuste järgselt pakutavale psühholoogilisele esmaabile:

Psühholoogilisest esmaabist rääkides loovad inimesed tihti seosed vaimse tervise esmaabiga ja peavad neid kaht abistamise viisi üheks ja samaks lähenemiseks. Tegelikkuses kuuluvad psühholoogiline esmaabi ja vaimse tervise esmaabi erinevatesse kontekstidesse. Psühholoogiline esmaabi kuulub kriisisündmustel (õnnetusjuhtumid, muud traumeerivad sündmused) abi pakkumise juurde, vaimse tervise esmaabi kuulub aga igapäevakonteksti, kui märkad kaaslasel vaimse tervise raskust.

**Nõuded loovlahendusele**

* Pakkuja tutvub psühholoogilise esmaabi põhimõtetega ning lähtub neist lepingut täites.
* Kui lisategevused sisaldavad mõne avaliku elu kõne- või mõjuisiku kaasamist, toimuvad temaga läbirääkimised ja koostöö koordineerimine pakkuja poolt. Kui sellega kaasnevad rahalised investeeringud, peab see sisalduma pakkumise eelarves.
* Kõik kampaania jaoks loodud materjalid peavad olema eestikeelsed, sh sisaldama subtiitreid (videotele, mida jagatakse SKA sotsiaalmeedia kanalites).
* Loodud videoklipid jms töödeldavad failid edastatakse Tellijale, mitte hiljem kui 15.12.2024.
* Pakkuja kuvab loodud visuaalides Sotsiaalkindlustusameti logo. Sotsiaalkindlustusameti logo kasutamise nõuded on välja toodud [siin](https://riigikantselei.ee/valitsuslogo).
* Hankelepingu hind sisaldab kõiki kulusid, mis raamlepingu partner on teinud teenuse

osutamiseks, sh tasu lepingus sätestatud autoriõiguste eest.

* Kui kampaania raames kasutatakse autoriõigustega kaitstud loomet, siis selle rahastamine peab sisalduma pakkumises (arvestades, et kampaania lõpus liiguvad kõik autoriõigused Sotsiaalkindlustusametile). Raamlepingu partner kohustub tagama, et tal on kõik õigused eelnimetatud varaliste õiguste loovutamiseks ja isiklike õiguste osas ainulitsentsi andmiseks.
* Pakkuja kohustub andma tellijale üle andmed kolmandate isikute intellektuaalse omandi õiguste kohta seoses talle teenuse osutamise käigus üleantud materjalidega.

**Hindamine**

Vastavaks tunnistatud pakkumusi hindab hankija 100-väärtuspunkti süsteemis. Sobiv teenusepakkuja valitakse järgmiste kriteeriumite alusel:

* 1. Teenuse kirjeldus – 70 punkti, maksimumpunktid saab selge, detailse ja tervikliku lahenduse pakkuja, mis hankija tunnetusel vastab enim seatud tingimustele.
  2. Teenuse hinnapakkumus – 30 punkti, odavaima pakkumuse tegija saab maksimumpunktid.

Pakkumuste hindamisel võetakse aluseks eespool toodud hindamiskriteeriumite alusel saadud punktide kogusumma. Pakkumused järjestatakse vastavalt saadud punktisummadele. Pakkujad järjestatakse alustades suurima punktisumma saanud pakkujast.

Võrdse punktisumma korral saab eelisjärjekorra pakkuja, kellel on terviklik lähenemine ja uudne lahendus kampaaniaks.

**Töö eest tasumine**

Tööde eest tasutakse pärast valmistoote Pakkumus esitada palun hiljemalt 31. oktoober 2024 (kell 15:00) e-postiaadressidele hendrik.unt@sotsiaalkindlustusamet.ee. Täpsustavad küsimused palume esitada enne pakkumuse esitamise tähtaega. Heameelega vastan Teie küsimustele meili, telefoni või videokohtumise teel.